ΓΡΑΠΤΗ ΕΡΩΤΗΣΗ E-0365/96 υποβολή: Jesϊs Cabezσn Alonso (PSE) και Juan Colino Salamanca (PSE) προς το (26 Φεβρουαρίου 1996)

Θέμα: Δημιουργία απασχόλησης

Η ιταλική προεδρία έθεσε, μεταξύ άλλων, ως προτεραιότητά της την καταπολέμηση της ανεργίας, δηλώντας ότι εκείνο που επιδιώκεται είναι η παροχή μιας κοινοτικής πρόσθετης αξίας.

Με ποιό τρόπο θεωρεί το Συμβούλιο ότι θα μπορούσε να παρασχεθεί μια τέτοια ειδική πρόσθετη αξία για τη δημιουργία νέων θέσεων εργασίας;

Απάντηση (14 Οκτωβρίου 1996)

1. Το Ευρωπαϊκό Συμβούλιο του Έσσεν (8/10 Δεκεμβρίου 1994) είχε ήδη καταστρώσει στρατηγική για τη βλτίωση της κατάστασης της απασχόλησης, καθορίζοντας πέντε μεγάλους τομείς προτεραιότητας:

- βελτίωση των ευκαιριών απασχόλησης του εργατικού δυναμικού με την προώθηση των επενδύσεων στο παιδίο της επαγγελματικής εκπαίδευσης

- αύξηση της έντασης εργασίας της οικονομικής ανάπτυξης

- μείωση του παραμισθολογικού κόστους

- ενίσχυση της αποτελεσματικότητας της πολιτικής για την αγορά εργασίας

- ενίσχυση των μέτρων υπέρ των ομάδων που πλήττονται περισσότερο από την ανεργία.

2. Η μεσοπρόθεση στρατηγική που χαράχθηκε στο Έσσεν και επιβεβαίωσε στις Κάννες (26/27 Ιουνίου 1995) παρέχει το κατάλληλο πλαίσιο για τη θέσπιση μέτρων που άρχισαν να εφαρμόζονται στα κράτη μέλη με γενικώς θετικά αποτελέσματα. Το Ευρωπαϊκό Συμβούλιο της Μαδρίτης (15/16 Δεκεμβρίου 1995) ενέκρινε έκθεση για τα μέτρα που ελήφθησαν και για την πρόοδο που σημείωσαν τα κράτη μέλη ως προς την εφαρμογή των κατευθυντηρίων γραμμών του Έσσεν.

3. Το Ευρωπαϊκό Συμβούλιο της Φλωρεντίας /21/22 Ιουνίου 1996) έκρινε ότι η ανεργία παραμένει σε απαράδεκτα υψηλό επίπεδο και ότι ο αγώνας για την απασχόληση πρέπει να εξακολουθήσει να αποτελεί την πρώτη προτεραιότητα της Ένωσης και των κρατών μελών.

Βασιζόμενο στη στρατηγική που συμφωνήθηκε στο Έσσεν και στη Λευκή Βίβλο, το Ευρωπαϊκό Συμβούλιο συζήτησε διεξοδικά το θέμα της οικονομικής αύξησης και της απασχόλησης με βάση την ανακοίνωση της Επιτροπής με τίτλο «Δράση» για την απασχόληση στην Ευρώπη: ένα «σύμφωνο εμπιστοσύνης», την κοινή ενδιάμεση έκθεση για την απασχόληση καθώς και άλλα έγγραφα που της υποβλήθηκαν συμπεριλαμβανομένων των συμπερασμάτων της Τριμερούς Διάσκεψης για την Οικονομική Αύξηση και της Απασχόληση που πραγματοποιήθηκε στη Ρώμη στις 14 και 15 Ιουνίου 1996 και του γαλλικού υπομνήματος για ένα ευρωπαϊκό κοινωνικό πρότυπο.

Πρέπει να δοθεί νέα ώθηση στη στρατηγική για τη δημιουργία θέσεων απασχόλησης και στην εφαρμογή της, αξιοποιώντας τα σημεία στα οποία συγκλίνουν οι προτάσεις που υποβλήθηκαν. Τα θεσμικά όργανα της Ευρωπαϊκής Ένωσης, οι κυβερνήσεις και οι περιφερειακές και τοπικές αρχές καθώς και οι κοινωνικοί εταίροι πρέπει να αναλάβουν συγκεκριμένη δράση υπέρ της οικονομικής αύξησης και της απασχόλησης στα πλαίσια μιας ολοκληρωμένης προσέγγισης.

Το Ευρωπαϊκό Συμβούλιο προσδοκά ότι στην ετήσια κοινή έκθεση προς το Ευρωπαϊκό Συμβούλιο του Δουβλίνου θα αξιολογείται η εφαρμογή των εθνικών πολυετών προγραμμάτων και θα εκτίθενται τα πλεονεκτήματα που απορρέουν από μια συντονισμένη προσέγγιση των διαρθρωτικών και οικονομικών μέτρων. Επιπλέον, το Συμβούλιο θα προβεί σε αποτίμηση της πρωτοβουλίας του Προέδρου της Επιτροπής για τη σύναψη Συμφώνου Εμπιστοσύνης.